钦定古今图书集成/明伦汇编/官常典/第305卷 > 《吏部郎中厅壁记》唐·独孤及
## 钦定古今图书集成/明伦汇编/官常典/第305卷 > 《吏部郎中厅壁记》唐·独孤及

太微五帝星座后十五星曰“郎位”，秦汉之君则而象
之，乃建郎中。〈集作官〉至魏世祖，分尚书曹为六郎，各六
人。今之“吏部”，魏之选曹也。“掌选举铨核，以正公卿大
夫士郡吏之品位。凡废置之柄，官府之序，岁终令天
下郡县会计致事，而郎官起草立议，操而成之，然后
尚书受成于郎中。郎中之选，非楚金百炼颜。”〈集作旋〉弓
六钧，弗与也。故居官者不由选曹郎而进，罔以见其
才之馀地。亦犹刀剑之刃，未尝屠大牛，〈集作刲大軱〉切大
玉，则虽曰“我且必为镆铘”，人犹疑之，由其途而升骤
必环周三台，翰飞两掖，登喉舌、秉刀尺者什七八。〈集作
七文〉诸曹郎莫敌也。岁在乙巳，河南贺若公用贞干谅
直，实莅厥任。往岁公为〈集有员字〉《外郎》也。“东曹朗然，如得
水镜。”《治馀杭》也。“吴人”熙熙，若逢阳春。今也来思。〈集作斯〉
八法在手。操割成务。弥纶旧章。厥〈集作悉〉如初政尝以
前哲轨躅我之韦弦，而武德以来，廨署鼎新者数，官
曹易名者五。若姓不表，年不纪，是废德也，将来何观？
故谨而列之，俾我曹之《春秋》存乎座右。其选部司列
天官文部之日，各因其所革时之先后，冠于其首，以
为志云。